
[bookmark: TextBodyBegin]Evropski parlament,
–	ob upoštevanju svojih prejšnjih resolucij o Tuniziji,
–	ob upoštevanju pridružitvenega sporazuma med EU in Tunizijo,
–	ob upoštevanju memoranduma o soglasju med EU in Tunizijo,
–	ob upoštevanju členov 150(5) in 136(4) Poslovnika,
A.	ker je bila odvetnica in novinarka Sonja Dahmani maja 2024 aretirana v uradu tunizijske odvetniške zbornice, potem ko je gostovala v oddaji na televizijskem kanalu Carthage+; ker je bilo po aretaciji proti njej sproženih pet ločenih sodnih postopkov, v katerih je bila trikrat obsojena; ker se načrtujejo nadaljnja sojenja, njena skupna kazen pa bi lahko znašala do 24 let;
B.	ker je Sonja Dahmani pridržana v nečloveških in ponižujočih razmerah ter nima dostopa do zdravstvene oskrbe;
C.	ker je bila njena sestra Ramla Dahmani julija 2025 v odsotnosti obsojena, ker naj bi širila lažne novice;
1.	obsoja samovoljno pridržanje, sodno nadlegovanje in obsodbo odvetnice in medijske komentatorke Sonje Dahmani;
2.	zahteva, da se takoj in brezpogojno izpustijo Sonja Dahmani in vsi drugi, ki so pridržani zaradi uveljavljanja svoje pravice do svobode izražanja, vključno s političnimi zaporniki in zagovorniki človekovih pravic; poziva tunizijske oblasti, naj umaknejo vse obtožbe zoper Sonjo Dahmani in njeno sestro ter naj ne nadlegujejo njune družine;
[bookmark: _Hlk214916283]3.	obsoja razmere, v katerih je pridržana Sonja Dahmani, vključno z neustrezno zdravstveno oskrbo, omejenimi stiki z družino in odvetnikom ter preložitvijo zaslišanj, pa tudi številne primere, v katerih ji poskušajo podaljšati pripor;
4.	vztraja, da morajo tunizijske oblasti zaščititi svobodo zbiranja in izražanja, zagotoviti neodvisnost sodstva, preprečiti vmešavanje izvršilne veje oblasti v sodne funkcije ter spoštovati pravice in svoboščine, ki jih zagotavlja tunizijska ustava; obsoja, da se stopnjujejo samovoljna pridržanja, politično motivirano preganjanje in omejevanje svoboščin;
5.	poziva k popolni razveljavitvi zakonskega odloka št. 54, na podlagi katerega se preganja izražanje mnenja, in vse zlonamerne zakonodaje, ki se uporablja za omejevanje svoboščin;
6.	poziva institucije EU, naj izrazijo globoko zaskrbljenost zaradi vse slabših razmer na področju človekovih pravic v Tuniziji in sprejmejo usklajene diplomatske ukrepe za izpustitev političnih zapornikov;
7.	poziva tunizijske oblasti, naj spoštujejo svoje obveznosti na podlagi mednarodnega prava človekovih pravic ter pridružitvenega sporazuma med EU in Tunizijo; je seznanjen, da je bila seja Pridružitvenega sveta EU-Tunizija nedavno preložena, in poziva Komisijo, naj razmere na področju človekovih pravic postavi v središče vsakršnega političnega dialoga, finančne pomoči, varnostnega sodelovanja in sporazumov s Tunizijo;
8.	izraža neomajno solidarnost s tunizijsko civilno družbo, zagovorniki človekovih pravic, neodvisnimi mediji in novinarji ter odvetniškimi združenji; poziva Komisijo, naj se odzove na odločitev tunizijske vlade, da organizacijam civilne družbe blokira bančne račune; poudarja, da imajo pravni strokovnjaki bistveno vlogo pri varovanju pravne države in integritete pravosodnega sistema;
9.	spodbuja Tunizijo, naj se spoprime s številnimi izzivi v regiji, tako da se zavzame za spoštovanje človekovih pravic in demokracije;
[bookmark: _Hlk215133676]10.	naroči svoji predsednici, naj to resolucijo posreduje Svetu, Komisiji, podpredsednici Komisije/visoki predstavnici Unije za zunanje zadeve in varnostno politiko, vladam in parlamentom držav članic ter tunizijskim oblastem.

